Tarybos direktyva
1980 m. sausio 22 d.
iš dalies keičianti Direktyvą 72/461/EEB dėl sveikatos problemų, turinčių įtakos Bendrijos vidaus prekybai šviežia mėsa
(80/213/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 43 ir 100 straipsnius,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
atsižvelgdama į Ekonomikos ir socialinių reikalų komiteto nuomonę [2],
kadangi Direktyvoje 72/461/EEB [3] su paskutiniais pakeitimais, padarytais Direktyva 78/54/EEB [4], nustatyti sveikatos reikalavimai, kuriuos turi atitikti gyvūnai, iš kurių gauta mėsa;
kadangi, nors dėl užkrečiamųjų arba infekcinių gyvūnų ligų perdavimo pavojaus neturėtų būti leidžiama Bendrijos vidaus prekyba šviežia mėsa, gauta iš sveikatos reikalavimų neatitinkančių gyvūnų, ta mėsa vis dėlto gali būti naudojama kitiems tikslams sunaikinus joje minėtų ligų bakterijas;
kadangi dėl to šią mėsą reikėtų specialiai paženklinti, nurodant, kad ja negalima Bendrijos vidaus prekyba kaip šviežia mėsa, tačiau laiduojamos jos sveikatos savybės kitiems tikslams, pavyzdžiui, tam tikrų rūšių mėsos produktams ruošti,
PRIĖMĖ ŠIĄ DIREKTYVĄ:
1 straipsnis
Šiuo dokumentu Direktyva 72/461/EEB iš dalies keičiama taip:
1) įterpiamas šis straipsnis:
"5a straipsnis
Nepaisant 5 straipsnio 1 dalies nuostatos, tuo atveju, kai tai nėra Bendrijos vidaus prekybai skirta šviežia mėsa, tame straipsnyje nurodyta mėsa gali būti ženklinama Direktyvos 64/433/EEB I priedo IX skyriuje nustatytu ženklu, numatant, kad ant jo viršaus tuoj pat uždedamas šios direktyvos priede nurodytas specialus ženklas.
Direktyvos 64/433/EEB I priedo IX skyriaus 39 punkto nuostatos mutatis mutandis taikomos ženklinimo priemonių laikymui ir naudojimui.
Tokia mėsa turi būti gaunama, pjaustoma, vežama ir laikoma atskirai arba ne tuo pačiu metu kaip Bendrijos vidaus prekybai skirta šviežia mėsa.";
2) pridedamas šis priedas:
"PRIEDAS
Mėsa, kuri nėra skirta Bendrijos vidaus prekybai kaip šviežia mėsa
1. Vienas ženklas ant kito dedamas taip, kaip Direktyvos 64/433/EEB I priedo IX skyriaus 40 punkte apibūdintas ovalo formos spaudas pasidengtų įstrižu kryžiuku, susidedančiu iš dviejų tiesių, dešiniuose kampuose susikertančių linijų, kurios susieina spaudo viduryje, kad informacija išliktų įskaitoma.
2. 1 dalyje minėti ženklai gali būti dedami vienu 6,5 cm ilgio ir 4,5 cm pločio spaudu; Jame nurodoma ši lengvai įskaitoma informacija:
- viršuje - eksportuojančios šalies pavadinimas didžiosiomis raidėmis,
- viduryje - skerdyklos veterinarinio patvirtinimo numeris,
- apačioje - viena iš šių santrumpų: EEC - CEE - EWG - EEG - EØF,
- dvi spaudą įstrižai kertančios tiesios linijos, susikertančios dešiniuose kampuose spaudo viduryje taip, kad netrukdytų įžiūrėti informacijos.
Raidės turi būti 0,8 cm, skaičiai - 1 cm aukščio.
Spaude dar turi būti nurodyta informacija, pagal kurią galima identifikuoti mėsą patikrinusį veterinarijos gydytoją.
"2 straipsnis
Valstybės narės priima įstatymus ir kitus teisės aktus, kurie, įsigalioję iki 1980 m. gruodžio 31 d., įgyvendina šia direktyvą.
3 straipsnis
Ši direktyva skirta valstybėms narėms.
Priimta Briuselyje, 1980 m. sausio 22 d.